Halgašová, Jarmila, poslankyňa NR SR (2020-04-28):
Vážený pán predsedajúci, vážené pani poslankyne, vážení páni poslanci, nachádzame sa v mimoriadne náročnom období. Pandémia koronavírusu ťažko skúša zdravie našich občanov. Tvrdo zasahuje celosvetovú, ale aj domácu ekonomiku, a o čom sa už menej hovorí, je očakávaná celosvetová kríza potravín, na ktorú budeme musieť reagovať. Krátkym exkurzom do minulosti môžem konštatovať, že všetky chyby v minulosti v sektore poľnohospodárstva a potravinárstva sa nám teraz vrátia násobne viackrát. V tejto chvíli je dôležité mať dobrý záchranný plán, ktorý napraví chyby z minulosti, vytvorí férové a transparentné podmienky pre našich poľnohospodárov a potravinárov. Predložené programové vyhlásenie vlády je podľa môjho názoru najambicióznejším programom v histórii Slovenskej republiky. Chcem vyzdvihnúť zameranie vyhlásenia v oblasti poľnohospodárstva a potravinárstva na dosahovanie skutočných a merateľných výsledkov. Program obsahuje veľmi rozsiahly zoznam cieľov, na čo sme doteraz pri minulých vyhláseniach zvyknutí neboli. Mnohé ciele ani nie sú o politike, ale o oprávnených záujmoch obyčajných ľudí, na ktoré ľudia čakajú celé roky. Teraz by sa konečne mohli dočkať, a preto si v dobrom trúfnem povedať, že by mohli získať podporu aj u opozície. Predložené programové vyhlásenie vlády je z môjho pohľadu jednoznačným postojom vlády, že chce Slovenskú republiku vrátiť k vyspelým krajinám a vrátiť dôveru občanov v štát. Nebudem sa vyjadrovať k jednotlivým cieľom programového vyhlásenia vlády, ale vyberiem si len tie najpodstatnejšie z oblasti pôdohospodárstva, ktorému sa venujem. Za absolútnu prioritu považujem nulovú toleranciu ku korupcii, zavedenie účinných protikorupčných opatrení v rozhodovacích procesoch v rezorte. Všetky informácie, rozhodnutia, výška podpory, ale aj metodiky na jej schvaľovanie budú transparentne zverejňované. Pri projektových podporách odstránime subjektívne kritériá hodnotenia. Vopred stanovený a každoročne aktualizovaný harmonogram výziev na celé programovacie obdobie a vyplácanie podpor bude podmienený preukázaním právneho titulu k pôde. Verím, že urobíme všetko preto, aby sme vytesnili nepoctivých špekulantov a vytvorili podmienky pre skutočných poctivých poľnohospodárov a potravinárov. Za kľúčové považujem zvyšovanie potravinovej sebestačnosti a zvýšenie podielu domácich potravín na pultoch našich predajní, za ktoré roky bojujem a ktoré roky klesá. Dostali sme sa na úroveň 37 %. S tým súvisí aj deklarovaná pozícia vlády zabojovať za porovnateľnú úroveň dotácií naprieč všetkými krajinami pre poľnohospodárov a potravinárov, pretože všetci dobre vieme, že časť krajín dostáva stále vyššie dotácie ako my, čo zásadným spôsobom znižuje konkurencieschopnosť našej krajiny, našich poľnohospodárov a potravinárov. Rovnako veľmi dôležité je aj to, aby sme pomohli prednostnému spracovaniu surovín na Slovensku, aby sme ich nevyvážali do cudziny a aby sme ich prednostne spracovali na potraviny tu doma na Slovensku slovenskými ľuďmi. Potravinovej sebestačnosti je treba venovať patričnú pozornosť aj z toho pohľadu, pretože správa predstaviteľov Svetového potravinového programu, ktorú ste mohli zaregistrovať v minulých dňoch, práve v nej varovali, že svet čelí v dôsledku pandémie nového koronavírusu hrozbe rozsiahlych hladomorov až biblických rozmerov. Nehovorím, že to má byť na Slovensku, ale problémy s dodávkami potravín, problémom s dodávkami potravín sa zrejme nevyhneme. Veľké očakávania mám aj od pozemkovej legislatívy, pretože programové vyhlásenie vlády obsahuje presne tieto ciele, o ktorých sa 30 rokov len rozpráva, a ľudia by sa konečne mali dočkať. Jednak sú to pozemkové úpravy, vyváženie vzťahov vlastníkov pôdy k užívateľom, zabránenie predaja pôdy na špekulatívne účely, ukončenie reštitučných konaní, identifikácia vlastníctva k pozemkom nezistených vlastníkov, zavedenie transparentného systému prenájmu pôdy v Slovenskom pozemkovom fonde. Dámy a páni, za problematiku poľnohospodárstva a potravinárstva, ktorému sa profesionálne roky venujem, môžem s pokojným srdcom uviesť, že ministerstvo pôdohospodárstva predložilo kvalitný materiál s konkrétnymi cieľmi, a preto za neho zahlasujem a pevne verím, že sa nám podarí tieto ciele aj naplniť. Ďakujem za pozornosť.